
FORORD



I disse dager er det hundre år siden slaget om Antwerpen, et av de mest omdiskuterte slag i britisk historie. Det blir ikke så mye diskutert fordi det var viktig, noe det i seg selv trolig var, militærhistorikerne blir aldri helt enige om betydningen –nei, slaget er omdiskutert fordi Winston Leonard Spencer Churchill møtte opp. Slaget er en nær perfekt illustrasjon på hans geni og hans hemningsløshet. Itre og en halv dag i begynnelsen av oktober 1914 var han igjen, som så ofte før i livet, i direkte krig, men tidligere hadde han vært soldat og offiser og ikke en av verdens mektigste menn. Karakteristisk røykende på sin sigar vandret han i kule- og granatregn rundt i en kystby i Belgia. Ja, så givende hadde han det at han bad statsministeren om å få slippe politikken, for i stedet å kunne kaste seg ut i stålregnet. Med en anakronisme: det er som om vår egen NATO-sjef, Jens Stoltenberg, skulle ha bedt om avløsning for heller å bli med i en trefning i Kabul.

Selv påstod han at hans bidrag var avgjørende viktig, lite i livet var han mer stolt over enn Antwerpen. Det derimot stort sett alle hans regjeringskolleger lurte på, var hva marineministeren, ansvarlig for 25 prosent av statsbudsjettet og leder for det sterkeste og mest offensive våpen verden til da hadde sett –et modernisert og nær allmektig Royal Navy –gjorde på krigsfeltet som operativ leder for et slag på land.

Sannheten var  at han hadde begynt å kjede seg. Den tyske marine nektet å komme ut av havn. Bare noen få uker etter krigsutbruddet i begynnelsen av august 1914, stod det klart for Churchill at marinens hovedrolle under krigen lå i å blokkere Tyskland, men en slik rolle kunne han ikke akseptere, og det til tross for at Churchill selv hadde forutsett nettopp en slik utvikling før krigen. Overfor statsminister Herbert Asquith klaget han igjen og igjen i oktober-ukene i 1914 over situasjonen: «For marinens del er krigen i  praksis over», hevdet han, «vår overlegenhet vil bare bli større for hver måned som går.» Churchill hadde selv vært med på å bidra til denne utviklingen gjennom å tvinge på plass et utstrakt moderniseringsprogram før krigen. Nå gjenstod bare å vente på at fruktene skulle modne, som de gjorde. Churchill fikk rett. Royal Navys blokade var avgjørende for de alliertes seier, og den engelske sjømakten ble i realiteten aldri truet. Keiseren gav ikke admiral Tirpitz mange nok ubåter. Og «derfor rant munnen hans over ved tanken… på en ny hær», skrev Asquith. Denne hæren mente Churchill, med egne ord, at han burde få ta over, for så å få fjernet hele hærledelsen, «dette utgravde søppelet som er avlet frem på femogtyve år gamle strategier». [1]

Slik snakker en som ikke kjenner sin plass, og Churchills storhet lå nettopp i dette at han aldri lot seg disiplinere, aldri lot seg sette på plass, men alltid rastløst søkte videre. Idette lå også katastrofen. En mann uten magemål, en mann som alltid visste best, var også en mann som igjen og igjen gikk på miner. Først da han fikk eneansvaret i 1940, fikk alle tau og snorer i egne hender og kunne kaste all sin retoriske kraft, alt sitt intellektuelle geni etter en fiende som det ikke fantes sympati eller tilgivelse for –Adolf Hitler –først da fant han sin posisjon og fikk tilgivelse og absolutt makt fra britiske velgere og politiske venner og fiender.

Churchills rolle i britisk politikk før 1939 var å fungere som avskrekkelse, et overveldende våpen som man holdt på lur til fienden ble for sterk til at noe annet alternativ kunne tas i bruk. Vel hadde han en strålende karriere før første verdenskrig, og vel fikk han en strålende karriere i mange år etter, men det han higet etter, og det han faktisk hadde det største talentet for, statsministerrollen, ble han igjen og igjen nektet. Churchills evner var alltid så store at han ikke kunne bli bedømt som noe annet enn en fiasko før han fikk det øverste politiske embetet.

Men det var først med Antwerpen at hans regjeringskolleger begynte å tvile på hans militære vurderingsevne, fra før av hadde de ofte tvilt på hans politiske. De visste uansett at han var noe helt annet enn dem. «Han er en fantastisk skapning med et underlig islett av skoleguttens enkelhet, og han har dette en eller annen sa om geniet: ‘et sikksakklyn gjennom hjernen’», skrev statsminister Herbert Asquith til elskerinnen. Churchills politiske mentor og kommende statsminister etter Asquith, den enda mer kontroversielle David Lloyd «Bukken» George –en mann som var livsfarlig for både kvinner og menn, men som aldri gav sitt hjerte til noen –var ikke så raus som Asquith: «Winston er blitt en stor fare… Han er som en torpedo. Det første vi hører om hans gjøren og laden, er lyden av et sus idet prosjektilet begynner å trenge seg frem gjennom vannet.» [2]

Det var nettopp som torpedo at Churchill mente han kunne spille en rolle  i Belgia, han ville tvinge en hel by til å gjøre det han hevdet var riktig. Frankrike hadde før krigen planlagt for en invasjon de ville ha, ikke for den som alle andre, inkludert Churchill, så komme,  en tysk invasjon gjennom det nøytrale Belgia –det eneste landet Storbritannia faktisk hadde gitt en garanti om hjelp i tilfelle krig – Frankrike hadde nemlig bestyrket grensen mot Tyskland, men ikke mot Belgia. Ved krigsutbruddet hadde den tyske overkommandoen hatt liten tid og anledning til å knekke den belgiske hæren, som de uansett så på som liten og uvesentlig. Iaugust- og septemberukene 1914 kjørte de bare forbi og gjennom den på vei mot Paris, men dermed ble forsyningslinjene, liksom den tyske hæren, mer og mer utstrakte, og dermed ble den belgiske hæren som hadde søkt tilflukt i Antwerpen sammen med kongen, gradvis en stadig sterkere trussel mot den stadig svakere tyske høyreflanken, som lå i kamp med franskmennene i det som er blitt hetende «kappløpet mot sjøen». Stillingskrigen var nå i sin spede begynnelse, og det ble stadig vanskeligere å trenge gjennom styrker som hadde gravd seg ned. Tysklands sjanse lå derfor i å omgå de store franske styrkene og de mye mindre britiske, for slik å komme rundt motstanden på veien mot Paris. De vendte blikket mer og mer mot kysten.

I slutten av september begynte tyskerne med sitt overlegne artilleri å bombardere Antwerpen, den belgiske kongen fikk panikk og bad britene om hjelp, noe de tilbød, men først senere og i små mengder. Sjønasjonen Storbritannia hadde før krigen knapt en reell hær å snakke om, og den var trent for å møte innfødte i koloniene, ikke den topptrente tyske krigsmaskinen. Som krigsministeren, feltmarskalk Horatio Kitchener –som etter 40 år i koloniene nølende hadde kommet tilbake til London for å ta det overordnede ansvaret –spurte Asquith: «Vurderte regjeringen noen gang da dere kastet dere hodestups inn i en krig, at dere ikke hadde en hær og var uten noen slags forberedelser for å skaffe en?» [3]

Den 2. oktober begynte dramaet for Churchill, som var på vei til Dover med tog. Da han gikk av, fikk han et telegram i hånden. Belgierne sa de ville forlate Antwerpen, og Churchill måtte dra direkte tilbake til London. Ved midnatt var Churchill tilbake i hovedstaden og møtte Kitchener, som hadde blitt mer og mer desperat. Trakk belgierne seg ut, var veien til Paris åpen for tyskerne, hevdet han, men samtidig kjente han seg rådløs og mente at britene ikke kunne hjelpe belgierne på flere dager. Churchill kunne aldri akseptere rådløshet, og foreslo straks at han selv skulle dra til byen og få kongen til å holde byen i bare noen dager til, slik at den allierte stillingen kunne forbedres mellom Antwerpen og Paris.  Han fikk ja og alt morgenen etter ankom PR-mannen Churchill Antwerpen i en svær pansret Rolls-Royce og satte straks i gang med å arbeide.

Før krigen hadde Churchill vært fortvilet over den svake tilstanden den underfinansierte britiske hæren var i. Selv hadde han derimot et budsjett på 50 millioner pund, trolig den største budsjettposten til noen minister noe sted i verden, og derfor hadde han forsøkt å danne seg en egen hær rett før og etter krigsutbruddet, en fortsatt utrent og dårlig væpnet gruppe på 8000 menn, som blant andre inkluderte Asquiths egen sønn. Churchill bad straks regjeringen hjemme i London om å få disse mennene, og han fikk dem. Han burde ikke ha spurt om dem, og han burde ikke ha fått dem. Kallenavnet de gav seg selv ved dannelsen, var «Churchills kjæledyr». Da de opplevde krig, endret de navnet til «Churchills uskyldige ofre».

Churchill tok full kontroll over byen, møtte alt og alle og gjennom sin enorme energi, fryktløshet i kamp og retoriske kraft fikk han på ny optimismen inn i den belgiske kongen og den belgiske hærledelsen, som utsatte beslutningen om retrett med tre dager og som faktisk maktet å slå tyskerne midlertidig tilbake. Den italienske krigskorrespondenten Gino Calza Bedolo var til stede og skildret denne merkelige skapningen, som ennå ikke var blitt 40: «Han var fortsatt ung, ikledd en kappe, og på hodet hadde han en seilerhatt. Rolig røkte han på en stor sigar mens han så på slaget. Over ham regnet granater og prosjektil, det var fryktelig… Det må sies at det neppe er mulig i hele Europa å finne en minister som er i stand til å røyke rolig under en slik granatild. Han smilte og så fornøyd ut.» Det gjorde for øvrig Churchill alltid i slike situasjoner, han var overbevist om at skjebnen uansett hadde pekt ut hans dødsdag, men en minister stiller seg ikke i en slik situasjon. [4]

Belgierne fikk ikke de hærstyrkene de var lovet av både London og Paris, og Churchill fikk ikke hindret en kapitulasjon. Antwerpen falt den 9. oktober, men det er nokså liten tvil om at han bidro til å forsinke den tyske fremmarsjen, ikke ved hjelp av sine «uskyldige ofre», hvorav en stor del endte opp som internerte i Nederland under hele krigen, men gjennom å bestyrke belgierne i troen på at de kunne holde ut  noen dager til. Takket være Churchill utviklet det seg ikke en direkterute til Paris. Hvorvidt tyskerne kunne ha utnyttet et slikt rom, er et annet spørsmål. De tapte uansett kappløpet mot sjøen, det gjorde riktignok britene og franskmennene også, og stillingskrigen i skyttergravene ble resultatet.

Men den 9. oktober var ikke Churchill lenger i Antwerpen. Allerede to dager etter han ankom, innså Churchill hvor mye han hadde savnet krigen og sendte Asquith et forunderlig telegram. «Dersom Hans Majestets regjering mener jeg kan være til hjelp her, er jeg villig til å gi avkall på mitt embete og ta kommando over en defensiv avlastningsstyrke som kan samarbeide med den belgiske hæren. Dette under forutsetning av at jeg får en riktig militær grad, autoritet og full kommando over en uavhengig styrke i felt.» Kitchener mente forslaget var godt og ville gi ham graden generalløytnant, men det var han alene om. Da Asquith leste opp telegrammet for krigskabinettet, som Churchill var medlem av, var Kitchener den eneste som ikke lo. Asquith mente det hele var «tragikomisk» og beordret ham hjem dagen etter. Churchills rykte var langt på vei ødelagt. [5]

I ettertid var det kanskje litt trøst å finne i at den offisielle britiske krigshistorien som kom ut etter 1918, det største verket som er skrevet om krigen, konkluderte med at Churchills innsats hadde gitt et «avgjørende og vedvarende» bidrag gjennom å hindre de tyske styrkene adgang til kysten lenge nok til at Frankrike og Storbritannia kunne stoppe den tyske marsjen mot Paris.  Men Churchill hadde ikke behøvd å sende dette telegrammet. Han gjorde det likevel. Churchill var av disse som alltid måtte følge impulsen. Først da han nærmet seg 70 og stod overfor Hitler, maktet han å tøyle seg selv tilstrekkelig, da kunne han svare til alle som jublet nedenfor balkongen til Helsedepartementet i Whitehall den 8. mai 1945, og som ropte at Churchill vant krigen: «Dere var løvens hjerte. Jeg var bare heldig nok til å bli kalt frem for å gi brølet.»

Jeg har flere mål med denne boken. Jeg vil selvsagt prøve å få leserne til å forstå hvor spesiell Churchill var og hvor usannsynlig det var at denne underlige kombinasjonen av geni og politisk læregutt, vismann og barn, føydal fyrste og ihuga demokrat, faktisk ble det mest berømte og beundrede og elskede mennesket i det 20. århundre. Det mener jeg man best gjør gjennom å beskrive hans unge år, som var unike. Men jeg vil også prøve å gi nordmenn en forståelse av det britiske imperium, den britiske rikdommen og den enorme innflytelsen London projiserte over hele verden. Dette var supermakten, men det var en supermakt som ikke var villig til å dele makten. Derfor fikk vi første verdenskrig. Etter mitt syn var det en riktig avgjørelse av britene å stå opp mot det føydale og autokratiske Tyskland, men det måtte ikke bli slik. Derfor søker jeg gjennom denne boken også å gi bakgrunnen for krigen, både gjennom britisk og europeisk historie. Vi vet for lite om denne tiden i Norge. Vi er i grunnen altfor lite bevisste om at verden med Churchills ord «er et farlig sted å være».

Og som vanlig en takk til familien: Dere har holdt ut altfor lenge med min skriving: Til Edvard, Kristine og Fredrik – og til Ingvild.

Churchill fikk for øvrig en datter mens han var i Antwerpen. Han var ikke klar over at konen hadde termin.

